|  |
| --- |
| Til: Sundheds- og Ældreministeriet |

# Høringssvar om lovforslag om ændring af sundhedsloven (generelt informeret samtykke til mindre behandlinger af varigt inhabile

# patienter)

Indledning

DH takker for muligheden for at afgive bemærkninger,

Med lovforslaget indføres muligheden af et generelt stedfortrædende samtykke fra nærmeste pårørende, værge eller fremtidsfuldmægtig til at iværksætte mindre behandlinger over for patienter, der ikke vurderes i stand til selv at afgive informeret samtykke (inhabile patienter i sundhedslovens forstand).

Målgruppen forstået som de berørte patienter er personer med varige og omfattende psykiske eller kognitive handicap. Det kan fx være personer med demens, udviklingshæmning, epilepsi, hjerneskade eller psykiske sygdomme.

Baggrunden for lovforslaget er et ønske om reducere personalets tidsforbrug på indhentelse af samtykke blandt pårørende m.fl. forud for hver eneste behandling – og dermed sikre mere tid til sundhedsfaglig pleje og behandling.

DH’s holdning

DH er enig i sigtet med lovforslaget. Vi noterer med tilfredshed, at lovforslaget lægger op til:

- At det er frivilligt for pårørende m.fl. at afgive generelt samtykke.

- At varigheden af det generelle samtykke kan aftales mellem pårørende m.fl. og den ansvarlige sundhedsperson.

- At varigheden af et generelt samtykke gøres tidsbegrænset og skal fornys løbende ved fortsat behandlngsbehov.

- At der ikke kan gives generelt samtykke til behandling, der indebærer anvendelse af tvang.

- At der lægges op til at aftale omfang og hyppighed af løbende information med pårørende m.fl.

- At der kun kan gives generelt samtykke til mindre, ikke-indgribende behandlinger med meget lille risiko for alvorlige bivirkninger.

- At et generelt samtykke skal være skriftligt.

Konkrete bemærkninger til lovforslaget

**Tidsbegrænsning på varigheden**

Der lægges op til gøre det generelle samtykke tidsbegrænset i en kommende bekendtgørelse. Der tales på side 8 om at fastsætte en ”maksimal tidsgrænse for, hvor længe et generelt samtykke kan være gældende.”

I bemærkningerne til nr. 3, side 15, står der: ”Det er hensigten at fastsætte regler om, at et generelt informeret samtykke til mindre behandlinger skal tidsbegrænses efter nærmere aftale mellem de nærmeste pårørende og m.fl. og sundhedspersonen.” Her nævnes ikke noget om en maksimal tidsgrænse.

DH støtter begge elementer: Altså en maksimal tidsgrænse OG muligheden af at aftale varigheden mellem pårørende m.fl. og den ansvarlige sundhedsperson.

Det er ikke 100 % klart, at det er det, lovforslaget lægger op til.

### DH foreslår:

Følgende skal klart fremgå af bemærkningerne: Der fastsættes en maksimal tidsgrænse for det generelle samtykke. Inden for den kan pårørende m.fl. aftale den varighed, de synes er rigtig.

Lovforslaget bør løfte sløret for Sundheds- og Ældreministeriets forslag til maksimal tidsgrænse. Det vil Folketinget alligevel efterspørge under lovbehandlingen.

DH finder en maksimal tidsgrænse på 3 måneder passende.

**Stedlig afgrænsning**

Flere steder i bemærkningerne fremgår det, at der tænkes på sundhedsbehandling på plejehjem, plejecentre og bosteder (fx side 3). Ordvalget varierer lidt fra sted til sted.

Det fremgår også, at det generelle samtykke ikke kan gives til behandling på sygehuse.

Det står ikke derimod ikke klart, om det generelle samtykke fx kan gives til behandling i ”eget hjem” – altså de egne eller private hjem, som ikke er bosteder, plejehjem og plejecentre.

### DH foreslår:

Den stedlige afgrænsning af anvendelsesområdet for det generelle samtykke bør beskrives klarere – herunder om behandling i ”private hjem” er omfattet.

Med venlig hilsen

cid:image001.jpg@01CFE3CC.C4E6D750

Thorkild Olesen, formand